b'\n_START_ARTICLE_\n\xc4\x8cepovan\n_START_SECTION_\nMed 2. svetovno vojno\n_START_PARAGRAPH_\nPrve vesti o Osvobodilni fronti in partizanih so \xc4\x8cepovanci dobili \xc5\xbee ob koncu leta 1941, prva sre\xc4\x8danja s partizani pa so bila jeseni 1942. Ker je bila v \xc4\x8cepovanu posadka karabinjerjev in gozdne milice, je bila potrebna velika previdnost. Vse protiitalijanske dejavnosti so morale bili skrite, zato so se najla\xc5\xbeje izvajale na planoti Vr\xc5\xa1e. Tam so bili kurirska javka (P-7), na Malih Vr\xc5\xa1ih pod \xc5\xa0kopico pa tudi partizansko okrevali\xc5\xa1\xc4\x8de za najve\xc4\x8d 15 ranjencev. V zimi 1943/44 je bilo preimenovano v Okrevali\xc5\xa1\xc4\x8de \xc5\xa1t. 1 in je spadalo k bolni\xc5\xa1nici Pavla v Mrzli Rupi. Pri \xc5\xa0panu v Dragah, nedale\xc4\x8d od italijanske posadke v \xc4\x8cepovanu, so 6. januarja 1943 ustanovili prvi terenski odbor OF za \xc4\x8cepovansko dolino._NEWLINE_\xc5\xbde leta 1942 je pri\xc5\xa1lo do prvih aretacij zaradi suma sodelovanja z OF. Spomladi 1943 so Italijani uvedli policijsko uro. Istega leta je pri\xc5\xa1lo do ve\xc4\x8djih spopadov med italijansko vojsko in partizani na obmo\xc4\x8dju Vr\xc5\xa1, Gorenje Trebu\xc5\xa1e, Trnovskega gozda in Banj\xc5\xa1ic. Ob kapitulaciji Italije septembra 1943 so partizani razoro\xc5\xbeili italijanske enote, ki so se umikale iz Tolminske in Ba\xc5\xa1ke grape skozi \xc4\x8cepovansko dolino v Gorico. Po preboju gori\xc5\xa1ke fronte pa so preko Grgarja v \xc4\x8cepovansko dolino prodrle nem\xc5\xa1ke enote. Ob prihodu v vas so zajeli dva predstavnika va\xc5\xa1ke za\xc5\xa1\xc4\x8dite, ki sta opravljala stra\xc5\xbearsko slu\xc5\xbebo, in ju ustrelili. To sta bili prvi \xc5\xbertvi v \xc4\x8cepovanski dolini._NEWLINE_Kraj je septembra 1943 spadal v t. i. osvobojeno ozemlje, obmo\xc4\x8dje, kjer okupator ni imel stalnih postojank. Na to ozemlje so Nemci do konca vojne spro\xc5\xbeili devet napadov, obdajalo pa ga je kar 37 nem\xc5\xa1kih postojank. Ko so Nemci izvedeli, da je v vasi \xc5\xa1tab 9. korpusa sta 12. aprila 1944 dva nem\xc5\xa1ka lovca priletela nad \xc4\x8cepovan in ga obstreljevala z za\xc5\xbeigalnimi izstrelki. Pogorelo je 23 hi\xc5\xa1 in \xc5\xa1ola z vso opremo in arhivom. Julija so Nemci spro\xc5\xbeili drugi napad proti \xc4\x8cepovanu ki so ga partizanske enote 26. julija odbile. Vas so Nemci ponovno za\xc5\xbegali 27. julija, 8. oktobra pa so pri\xc4\x8deli nov napad, da bi uni\xc4\x8dili \xc5\xa1tab 9. korpusa. 10. oktobra je nem\xc5\xa1ka kolona naposled zasedla \xc4\x8cepovan, vse prebivalce pa zaprla v cerkev ter jih zastra\xc5\xbeila, dokler niso nem\xc5\xa1ki vojaki dobili ukaza, da morajo na Predmejo. \xc5\xa0e pred odhodom pa so za\xc5\xbegali preostale hi\xc5\xa1e, tako je od 79 hi\xc5\xa1 ostalo nepo\xc5\xbeganih le 5. \xc4\x8cepovan je bil po nem\xc5\xa1kem umiku in po prihodu partizanov 4. aprila 1945 dokon\xc4\x8dno svoboden._NEWLINE_Na obmo\xc4\x8dju \xc4\x8cepovanske doline so v \xc4\x8dasu vojne delovale 30. in 31. divizija, pri\xc5\xa1tabne enote, brigada Triestina, ruski bataljon, Gradnikova in Bazovi\xc5\xa1ka brigada ter ruska in angle\xc5\xa1ka voja\xc5\xa1ka misija. Tu so se ustavljale brigade, odredi in druge partizanske enote za kratek oddih ali pa so se pripravljali za nove napade v So\xc5\xa1ko dolino, Ba\xc5\xa1ko grapo ali Trnovo. Pogosto so bili v \xc4\x8cepovanu nastanjeni \xc5\xa1tabi, delovali so pokrajinski, okro\xc5\xbeni, oblastni in politi\xc4\x8dni forumi, odvijale so se konference in zborovanja mladine, \xc5\xbeena, aktivistov. Tu so se kri\xc5\xbeale tudi poti partizanskih enot, kurirjev, obve\xc5\xa1\xc4\x8devalcev in intendantov. Na progi Cerkno-Trebu\xc5\xa1a-\xc4\x8cepovan-Lokve je vozil tudi partizanski avtobus. Razvila se je vrsta pomembnih dejavnosti za NOB, od telefonskih do radijskih zvez, imeli so tudi radiotelegrafsko \xc5\xa1olo.'